અજયપાળ જે સ્થળે મૃત્યુ પામ્યો હતો તે સ્થળે દેવસેનાના સેનાનીઓએ એક શિવમંદિર બંધાવ્યું અને તેની બહાર ભૂંડનો શિકાર કરનાર ઘોડેસવાર અજયપાળનો પાળિયો મૂકવામાં આવ્યો. અજયપાળના સમય પછી દેવસેનાના જે સેનાનીઓ પરધર્મીઓની સાથેના યુદ્ધમાં વીરગતિ પામતા તેની ખાંભીઓ મૂકવામાં આવતી. એ ખાંભી અજયપાળની ખાંભી જેવી જ બનાવવામાં આવતી. આવી ઘણી ખાંભીઓ રાજસ્થાન અને ગુજરાતમાં જોવા મળે છે. એ ખાંભીઓ મહેસાણા જિલ્લાના દેલમાલ, ખેરાળુ, વડનગર અને પિઠાઇ ગામમાં મુકાયેલી છે. આ બધી ખાંભીઓની હાલમાં પણ પૂજા થાય છે. સુરેન્દ્રનગર જિલ્લામાં પણ આ પ્રકારની બે ખાંભી મુકાયેલી છે.